google/wiki40b huggingface dataset:
Alfabetmagi

Helgardering

Det kanskje mest kjente eksempel på alfabetmagi er uttrykt i ordtaket: "Alfa og omega", dvs. det dekker alle eventualiteter som befinner seg mellom disse ytterpunktene. Mens alfa («Α» eller «α») er begynnelsesbokstav og omega («Ω» eller «ω») er sluttbokstav i det greske alfabet omslutter disse alle de mellomliggende bokstaver.
En kan ofte se at «α ω» er innlemmet som evighetssymbol i Kristusemblemet «XP», som keiser Konstantin den første beordret malt til beskyttelse på sine soldaters hjelmer.
I andre tilfeller kan de fire første bokstavene i det greske alfabetet «ΑΒΓΔ» eller «αβγδ» være brukt på samme måte, jf. Abrakadabra. Alfabetmagien bygger nemlig på et pars pro toto-prinsipp, hvor den ene delen representerer helheten. Gjennom disse fire bokstavene vil en altså være verget mot alle de ting som dekkes av samtlige etterfølgende bokstaver i alfabetet.

Vernemagi

En helt identisk fremgangsmåte er kjent fra runealfabetet. Her er det gjerne kun de første to runene «FU» i runerekkens første gruppe, FUÞARK'en, som er kommet til anvendelse. Det finnes flere eksempler på at «FU» har vært rispet inn i amuletter, som folk bar med seg for å gi dem beskyttelse under reiser, og på stavkirkenes reisverk, til vern mot trollkast og onde ånder, som kirkebyggerne fryktet kunne tenkes å angripe kirken både under byggingen og senere.

Magiske alfabet og hemmelige tegn

Tegn regnes i seg selv som bærere av magiske og skjulte krefter. Innenfor lærd magi ble det derfor utviklet ulike tegnsystem og hemmelige skriftspråk.
Rød-grønn

Rød-grønn er en betegnelse som brukes i ulike sammenhenger i politikken. Innenfor politikken er grønn en symbolfarge for partier med en sterk miljøprofil og for partier som definerer seg selv til sentrum i politikken mens rød er en symbolfarge for partier på venstresiden. Internasjonalt brukes uttrykket rød-grønn vanligvis om koalisjoner eller andre former for samarbeid mellom sosialdemokratiske og grønne partier, med Gerhard Schröders regjering som det mest kjente eksempelet. Etter tysk mønster har uttrykket blitt brukt om flere andre konstellasjoner i andre land som involverte grønne partier.

Norge

Uttrykket rød-grønn har på norsk blitt brukt i flere sammenhenger, bl.a. om samarbeidet mellom Arbeiderpartiet, SV og Senterpartiet. Ettersom De Grønne ikke inngikk i samarbeidet skiller denne bruken seg fra slik begrepet brukes i andre europeiske land.
I tillegg bruker Sosialistisk Venstreparti (SV) fargene rødt og grønt i sin egen visuelle profil.
Den store røde flekken

Den store røde flekken er et stort rød- eller brunfarget antisyklonisk stormsystem i planeten Jupiters atmosfære. Systemet ligger ved den 22. breddegraden sør for Jupiters ekvator, og har pågått i minst 340 år. Stormen er så stor at to jordkloder kan få plass der, og den kan observeres fra jorden med relativt små teleskop. Den ble trolig først observert av Cassini, som beskrev den i 1665.
Man har kjent til andre lignende, mindre flekker i flere tiår. Infrarøde observasjoner og rotasjonsretningen tyder på at den røde flekken er en høytrykksregion hvor skytopper er betydelig høyere og kaldere enn de omgivende regionene. Det kan ha vært lignende strukturer på Saturn og Neptun. Man kjenner ikke til hvordan slike strukturer kan bestå over så lang tid. Flekken antas av mange forskere å være borte om minst 50–100 år ettersom den har begynt å bli mindre.
Kirstenbosch botaniske hage

Kirstenbosch er en kjent botanisk hage og ligger ved foten av Table Mountains østside i en forstad til Cape Town (Kappstaden) i Sør-Afrika.
Den er med sine 360 mål den største av de åtte nasjonale, botaniske hagene som drives av South African National Biodiversity Institute (SANBI). Ca. 10 km lenger sør er det en forstad som også bærer navnet Kirstenbosch.
Man antar at den første delen av navnet, Kirsten, er etternavnet på en stedlig områdeforvalter på 1700-tallet. Bosch er det nederlandske ordet for skog eller buskmark.
Biomet i Kappregionen er et av de minste i verden, men har også den største artsrikdommen. Det dekker bare 0.2% av jordas overflate, men rommer 3.6% av verdens plantearter, av dem er nesten 70% endemiske.
De nasjonale, botaniske hager dekker fem av Sør-Afrikas ulike biomer og Kirstenbosch er den mest berømte av dem. Den ble anlagt for å bevare landets enestående flora. Kirstenborsch var den første botaniske hagen i verden med et slikt formål. Det som ellers gjør hagen kjent verden over er at den, med mindre unntak, i hovedsak har endemiske arter.
Anlegget inneholder et stort glasshus som fremviser planter fra en rekke andre regioner, bl.a. savanne fynbos (sørafrikansk busklandskap med middelhavsklima), karoo (sørafrikansk halvørken) og annet. Utendørs er beplantingen konsentrert om vekster som er hjemmehørende i Kapp-regionen, med en omfattende samling av ulike protea-arter.
Kirstenbosch har to innganger, en øvre og en nedre. Ved den nedre er der butikk og kafe. Den øvre inngangen har restaurant.

Historie

Bergverksmagnaten og statsministeren i Kappregionen, Cecil Rhodes kjøpte området i 1895 for å bevare det. Etter sin død overlot han stedet som testamentarisk gave til staten. Den 1. juli 1913 ble den botaniske hagen grunnlagt. Den første direktøren var professor Harold Pearson ligger begravet på området. Den første kuratoren var J. W. Matthews som steinhagen er oppkalt etter.
Hagen har også en hekk av villmandel, plantet i 1659 av den første kolonisator, Jan van Riebeeck, som var ansatt i Det nederlandske ostindiske kompani. Hekken er tydelig skiltet, men vanskelig å få øye på da den er overgrodd av en senere hekk. Av den opprinnelige hekken har noen trær med lårtykke grener overlevet. Opprinnelig var den plantet som vern mot de lokale innfødte, khoikhoi-stammen, for å hindre dem i å stjele buskapen.
Den 1. september 2004 ble "National Botanical Institute" til South African National Biodiversity Institute (SANBI) med hovedsete i Kirstenbosch Botanical Garden.

Kulturaktiviteter

Kirstenbosch holder med jevne mellomrom utstillinger i hagen av steinskulpturer fra Zimbabwe. Om sommeren holdes serier med populære konserter på søndagskveldene. Ved den øvre inngangen er der utstillingslokaler for kunstutstillinger.
Kirstenbosch er er godt besøkt og et kjent turistmål. Det er også et mye benyttet utgangspunkt for turgåere. Fra hagen går der en rekke turstier opp i fjellsidene. En av disse rutene fører opp langs fjellsiden, opp en kløft som kalles Skjelettkløften og regnes som en enkel og lett rute til toppen av Table Mountain.
3. etappe av Ladies Tour of Norway 2017

Løypebeskrivelse

Løypa startet på den gamle Svinesundsbrua, akkurat på grensa mellom Norge og Sverige, og fortsatte sørover mot Strömstad og Båleröd, før den svingte østover og krysset grensa til Norge ved Enningdalen. Derfra fortsatte den rett sørover til grenseovergangen ved Holtet/Vassbotten, og gikk etter det en 7,5 km lang strekning på grusvei, før den svingte østover og deretter nordover og kom inn i Norge igjen ved Kornsjø. Den siste biten gikk den via Prestebakke og Iddesletta, før tre 5,7 km lange avsluttende runder i Halden ventet.
NM i mangekamp 2003

NM i mangekamp 2003 var en del av NM i friidrett 2003, og ble arrangert som et eget mesterskap i Tønsberg, 
24. og 25. mai av Tønsberg FIK.
Det ble konkurrert i tikamp for menn og sjukamp for kvinner.
The Elder Scrolls III: Morrowind

Spillets oppbygning

Morrowind er et veldig ikke-linært spill, hvilket vil si at spilleren i stor grad kan gjøre akkurat det han/hun vil. Dette har vært et kjennemerke på The Elder Scrolls-serien. Alle spillene i serien utspiller seg i den samme fantasiverdenen, på kontinentet «Tamriel». I Morrowind befinner spilleren seg i provinsen «Morrowind», på øyen «Vvardenfell», hvis hovedstad heter «Vivec». Øyen er dominert av tre forskjellige hus: «Hlaalu», med hovedsete i «Balmora»; «Redoran», med hovedsete i «Ald'ruhn»; og «Telvanni», med hovedsete i «Sadrith Mora». Spilleren kan bli medlem av ett av disse husene i løpet av ett spill. Hovedhistorien går ut på å redde øyen fra den onde «Dagoth Ur», med tilholdssted på fjellet «Red Mountain» midt på «Vvardenfell», men med alle mulighetene spillet byr på, er det mange som rett og slett ser bort fra hele hovedhistorien.
Oppfølgeren, The Elder Scrolls IV: Oblivion, ble utgitt våren 2006.

Modifikasjoner

Med Morrowind følger The Elder Scrolls Construction Set (TESCS), et program som kan brukes til å lage modifikasjoner, eller plug-ins, til spillet. En modifikasjon i Morrowind vil si et tillegg til det opprinnelige spillet, for eksempel en ny person, et nytt hus eller en hel ny by. Det har imidlertid blitt laget modifikasjoner som fjerner hele det opprinnelig spillet og gir spilleren en helt ny verden å utforske.
Det finnes tusener av modifikasjoner laget av spillerne selv, men i tillegg har Bethesda Softworks utviklet et antall offisielle modifikasjoner, tilgjengelig for nedlasting på Morrowinds hjemmeside.
Halberstädter Flugzeugwerke

«Halberstädter Flugzeugwerke Gmbh» var en tysk flyprodusent i Halberstadt fra 1912 til 1919. Fabrikken utviklet fly for de tyske styrker under den første verdenskrig. Rekognoseringsflyet Halberstadt C I fløy som første produkt i mai 1916. De bygde Cl II og Cl IV to-seters eksortejagerfly, og jagerflyene D II og D III. Jagerflyet Halberstadt D V var det siste produktet og kom i 1917.
Fabrikkens offisielle navn var Deutsche Bristol-Werke, Flugzeug Gesellschaft m.b.H. (Halberstädter Flugzeugwerke GmbH) og hadde kjennetegnet HF.
Torkild Gåsdelen

Bakgrunn

Torkild Bjørnsen Gåsdelen var en gift bonde i Valdres. Som 20-åring, i 1794, ble han innrullert i det 1. akershusiske infanteri-regiment, øvre valderske kompani som tambur. Samtidig drev han gården Gåsdelen.

Forbrytelsen

Den 9. juni 1802 var det øvre valderske kompani samlet til øvelse. I den anledning ba Torkild Gåsdelen sin kompanisjef om å få lov til å slå tappenstrek. Dette ble innvilget, selv om det var et uvanlig ønske tatt i betraktning at Gåsdelen hadde blitt permittert to dager tidligere. Han tok med seg trommen og gikk ned til et tørkehus hvor hans nabo Ole Ingvoldsen Flaten tørket malt. Denne naboen hadde han en gjerdetvist gående med; han var av Flaten beskyldt for å ha pløyet over på hans mark. Inne på tørkehuset overfalt han Flaten med tollekniv, tilføyde ham syv knivstikk og etterlot ham som død.
Etter dette gikk Gåsdelen videre mens han slo tappenstrek med trommen. Kniven kastet han bort i en stenrøys. Etter fullført tappenstrek gikk han hjem til sin hustru og fortalte at Ole Flaten var død. Kort tid etterpå begynte det å samles folk foran huset; og han ble arrestert.

Etterforskningen

Gåsdelen tilsto drapet, men hevdet at det hadde foregått i selvforsvar. Han påsto at det var Flaten som hadde overfalt ham, og at han kun hadde brukt kniven til å forsvare seg med. Det forelå imidlertid mange vitner som hadde sett ham komme ut av tørkehuset uten en skramme. Bataljonskirurg Lorentzen utførte obduksjonen og fastslo at Flaten var myrdet med et stikk i hjertet, men at liket var tilføyet flere andre knivstikk.

Rettssak og eksekusjon

Den 20. desember 1802 ble saken pådømt i krigsretten. Gåsdelen ble der bare dømt for forsettlig drap etter § 6-6-1. Generalauditør Matthias Otto Leth Sommerhielm syntes imidlertid at regimentskvartermesteren, Gluchstad, hadde gjort en dårlig jobb med etterforskningen og beordret derfor nye forhør og ny rettssak. Da Gluchstad fremdeles nølte fikk han en irettesettelse og veiledning.
Den 9. mai 1803 ble Gåsdelen dømt for overlagt drap etter § 6-9-1 og Forordningen av 6. februar 1694. Dette innebar at han skulle halshugges. Hodet skulle settes på en stake. Formuen skulle inndras, såvel løsøre som hans jord.
Den 4. juni 1803 ble dødsdommen godkjent av generalauditøren. Krigsrettssaker gikk ikke til Høyesterett.
Den 22. juli 1803 ble dødsdommen godkjent av kong Christian VII.
Den 22. august 1803 ble henrettelsen utført av Anton Lædel på gjerningsstedet i Øvre Valdres. Dette var Lædels første forretning etter at han var blitt skarpretter i 1799.
Idrettslaget Jotun

Fotball

A-laget i fotball for herrer spilte sist i 2. divisjon i 2000. Men i 2003 slo klubben seg sammen med Årdalstangen Idrettslag og dannet Jotun-Årdalstangen Fotballklubb. I 2005 ble navnet formelt endret til Årdal Fotballklubb.

Håndball

Klubbens håndballag for kvinner spiler 2013/14-sesongen i 2. divisjon.
Zhou Zuoren

Liv og virke

Han studerte ved flåteakademiet i Nanjing og deretter fra 1906 til 1911 i Tokyo. Der giftet han seg i 1909 med Hata Nobuko (1887–1962). Han kom i konflikt med sin bror Lu Xun i 1923. 
I 1941 ble han medlem av det projapanske parlamentet etablert av Wang Jingwei (1883–1944).
I august 1966 ble han tatt til fange og holdt innesperret av rødegardistene da kulturrevolusjonen brøt ut.
Hof fengsel

Hof fengsel (offisielt Nordre Vestfold fengsel, avdeling Hof) er et fengsel med lavere sikkerhetsnivå i Hof i Vestfold. Fengselet er et åpent fengsel omgitt av et gjerde i stedet for fengselsmurer. Fengselet har ordinær kapasitet på 109 plasser. De innsatte jobber på dagtid inne i fengselet, og kan fritt ha kontakt med hverandre. De soner maksimalt dommer på ett års fengsel for blant annet vold, seksualforbrytelser, brudd på vegtrafikkloven (for eksempel fyllekjøring) og narkotikalovbrudd.
Stortinget vedtok 17. desember 2018 at fengselet skal legges ned.
Kröller-Müller-museet

Kröller-Müller Museum er et kunstmuseum som ligger nær Otterloo i Nederland. Det har den nest største samlingen av bilder av Vincent van Gogh (etter Van Gogh-museet i Amsterdam). Museet har et stort antall verk i samlingen, fra middelalderen og fram til nyere tid. Av kjente kunstnere kan nevnes Piet Mondrian, Bart van der Leck, Georges Seurat og Pablo Picasso. Museet har fått navn etter Helene Kröller-Müller, som var en stor kunstsamler og en av de første til å oppdage Van Goghs bilder. Hun donerte i 1935 hele sin samling av kunst til den nederlandske stat. Museet ligger inne i Nederlands største (i utstrekning) nasjonalpark de Hoge Veluwe. Arkitekt for bygget var Henry van de Velde og det åpnet 1938. Skulpturparken ble etablert 1961. Ny utstillingsfløy ble tegnet av Wim Quist og åpnet i 1977. St. Hubertusslot, som er en bygning av arkitekten Hendrik Petrus Berlage er nå blitt en del av museet.

Skulpturparken

Ute og inne er en stor skulptursamling med arbeider av blant andre Auguste Rodin, Henry Moore, Jean Dubuffet, Mark di Suvero, Lucio Fontana, Claes Oldenburg, Fritz Wotruba og Joep van Lieshout.
Lekr butik

Lekr butik er et musikkalbum med Ravi og DJ Løv fra 2004. Albumets største hit var sporet «Dødsøt».
Dirty Harry og dødsspillet

Handling

Harry Callahan blir denne gangen satt på en tilsynelatende enkel sak rundt drapet på rockemusikeren Johnny Squares. Squares var narkoman og skyldte mye penger, noe som tilsynelatende gjør saken enkel å oppklare. Inntil det viser seg at Peter Swan, som regisserer en film som Squares medvirket i, innehar en såkalt «dødsliste», et spill bestående av en makaber liste over kjendiser som man tipper vil dø i nærmeste fremtid. Johnny Squares var på listen. Og Harry finner også seg selv på listen. Og snart blir kjendiser på listen drept i tur og orden, av en morder som ser ut til å være inspirert av Swan og hans skrekkfilmer.

Om filmen

Dirty Harry og dødsspillet er den siste filmen om Dirty Harry. Den er den minst populære og den minst likte i denne filmserien. Den innbrakte 38 millioner dollar på kino i USA, mot et produksjonsbudsjett på ca 31 millioner.
Den har fått 54 % på Rotten Tomatoes. Både anmelderne i VG, Dagbladet og Dagsavisen gav den terningkast to.
Filmen huskes blant annet for en en halvkomisk biljakt som involverte en radiostyrt lekebil.
Ignatius Kung Pin-Mei

Liv og virke

Ignatius Kung Pin-Mei ble presteviet den 28. mai 1930 i Shanghai. Deretter arbeidet han som menighetsprest og lærer i bispedømmets tjeneste.

Biskop

I  1949 utnevnte pave Pius XII ham til biskop av Suzhou, og den 7. oktober 1949 ble han bispeviet av den apostoliske internuntius i Kina, erkebiskop Antonio Riberi. I 1950 ble han også biskop av Shanghai, og gitt i oppdrag å forvalte bispedømmene Suzhou og Nanjing.
I de fem årene han fikk virke, som sammenfalt med de første årene av Mao Zedongs styre i Kina, ble biskop Kung meget upopulær i det kommunistiske regimes øyne, og dessuten fryktet på grunn av den naturlige myndighet han utstrålte i den tre millioner store katolske kirke og den lederstilling og respekt han fikk innad i bispekollegiet. Han inspirerte tusener til å holde fast ved sin tro inntil døden. Biskop Kung inspirerte og ledet Marialegionen i Kina; denne bevegelse ble en inspirasjonskraft blant katolikkene og den var dedisert til å ære Jomfru Maria. Mange medlemmer av Marialegionen ble arrestert for sitt kristne engasjemnt, og ble typisk dømt til straffearbeid for ii, femten, tyve eller flere år. 
Under disse forfølgelser utropte biskop Kung året 1952 til et mariansk år i Shanghai. Under dette år var det uavbrutt rosenkransresitasjon dag og natt hele tiden goran en statue ab Vår Frue av Fatima, som ble bragt rundt fra menighet til menighet. Statuen kom frem til Kristi Konge-menigheten der det bare én måned tidligere var blitt foretatt arrestasjoner av mange prester. Biskop Kung vesøkte kirken og ledet personlig rosenkransbønnen mens væpnet politi så på. Ved avslutningen bad han: «Hellige Moder, vi ber ikke om noe mirakel. Vi ber deg ikke om å stanse forfølgelsene. Vi ber bare om at du støtter oss i vår store svakhet.»
I månedene før han ble arrestert, stor biskop Kung last og brast med sin geistlighet og sine lekfolk, til tross for mange tilbud om å slippe ut av Folkerepublikken Kina og komme seg i sikkerhet i utlandet. Han ble arrestert sammen med omkring hundre prester av de kommunistiske makthavere den 8. september 1955 og fem år etter dømt til livsvarig fengsel. I 30 år satt han i enecelle.

Kardinal in pectore

Kung ble i hemmelighet utnevnt til kardinal i 1979 av pave Johannes Paul II, mens han sonet en livsvarig dom for «kontrarevolusjonær virksomhet». Etter at han ble løslatt i 1986, satt han i «husarrest» til 1988. Da fikk han også reise ut av Kina.
Hans kardinalsverdighet var ukjent også for ham selv inntil han ble fortalt det under en privataudiens med paven i 1988. Men utad ble hemmeligheten holdt på (reservert in pectore) til 1991, da paven kunngjorde det. 
Ignatius Kung Pin-Mei døde i USA i 2000, 98 år gammel. Han var ved si ndød Den katolske kirkes eldste kardinal.
Teknologi og forskningslære

Teknologi og forskningslære er et nytt fag i videregående skole som har kommet med kunnskapsløftet. Faget er særlig aktuelt for dem som ønsker seg inn på ingeniørstudier. Her fokuseres det i hovedsak på praktisk bruk av realfag og det kan derfor fungere som et supplement til de andre realfagene.
Faget skal være et «realfagsinspirerende fag».
Air Zimbabwe

Historie

Selskapet ble etablert 1. september 1967 som  Air Rhodesia etter at Central African Airways ble oppløst. Det fikk først for en kort tid navnet  Air Zimbabwe Rhodesia og sitt endelige navn Air Zimbabwe i april 1980 da republikken Zimbabwe ble dannet. Operative flyvninger startet 2. april 1980 med en rute til London Gatwick.  Selskapet er hel-eiet av Zimbabwes regjering. Den opprinnelige flåten omfattet fem Boeing 707 leiet fra Lufthansa. Disse erstattet Boeing 720 som var brukt av Air Rhodesia.
Selskapet opererer internasjonalt til London, Kuala Lumpur, Dubai og Beijing. Regionalt til nabolandene og land i Sør- og Sentral-Afrika. Innenlands til Beira, Bulawayo og Victoria Falls.

Destinasjoner

Air Zimbabwe destinasjoner pr. januar 2010 var disse:
Agora

En agora (αγορά) var en sentral del av den antikke greske polis eller bystaten. Agoraen fungerte som markedsplass og et forum for byens borgere. Agoraene oppsto samtidig med bystatene etter den mykenske sivilisasjonens undergang, og var en veletablert del av de greske byene på Homers tid.
Den mest kjente agoraen er agoraen i Athen. Agoraen i Izmir, som i dag er museum, er trolig den best bevarte agoraen i dag.
Bopel

En bopel er tilholdsstedet, eller boligadressen til en person. Bopelen vil normalt være personens postadresse og besøksadresse, og være registrert i folkeregisteret. Juridisk har en persons bopel betydning i saker rundt retter og plikter som stemmerett, verneplikt, skatteplikt eller statsborgerrett.
Seilflyklubben Mjøsa

Seilflyklubben Mjøsa, tidligere Toten og Gjøvik Seilflyklubb var medlem i seilflyseksjonen i Norges Luftsportforbund og ble nedlagt våren 2013 på grunn av altfor liten aktivitet. Klubben hadde instruktører og utdannet til seilflysertifikat (flygebevis seil).

Klubbens fly

Klubben disponerte Blanik 23L LN-GPR som er toseters seilfly som ble brukt mye til instruksjon, samt to ensetere. Det siste enseters seilflyet, PW-5 LN-GWA ble solgt vinteren 2012 og disponeres nå av Valdres Flyklubb. Klubben hadde tidligere eget slepefly, Socata Rallye 180T, LN-LFG, men flyet er sommeren 2008 solgt til Sandefjord.

Flyplasser

Klubben hadde egen flyplass på Bøverbru i Vestre Toten. 600m lang gressbane, retning 18-36, frekvens 123,5 MHz. Se Vestre Toten flyplass, Bøverbru. Klubben benyttet også Hamar flyplass, Frya flyplass og Folldal Flyplass, de to siste særlig i høstferier og påskeferier.
San Antonio (kommune i Canelones)

Historie

San Antonio ble grunnlagt 15. mars 2010.

Regjeringen

Ordføreren (alcaldesa) i kommunen er Nelly González (2010-2015).
Der ostasiatische Lloyd

Der Ostasiatische Lloyd (OAL) var en tyskspråklig VIS publisert i Shanghai i  Kina. Den var Kinas eldste tyskspråklige avis. Tyskere i Kina og Sørøst-Asia var dens lesere. Den bre regnet som den tyske avis i landet av høyest kvalitet. Det meste av avisen var økonomisk og politisk stoff, men det var også noen kultursider.

Historie

Avisen ble grunnlagt som dagsavis i 1889 i Shanghai. Herr von Gundlach var den første redaktør; han ble etterfulft av Bruno Navarra. Neste redaktør, Carl Fink (1861-1943), hadde ansvaret fra 1900 til 1917. Fink gjorde den om til ukeavis. Hartmut Walravens, forfatter av "German Influence on the Press in China," sier at "there is no doubt among specialists that the Ostasiatischer Lloyd, especially under his editorship, has been not only the first but also the best German newspaper in China." I 1916 beskrev A.P. Winston, forfatter av "Chinese Finance Under the Republic," avisen som "chief organ of the German interests in the Far East" og at avisen "deserves to rank with the better class of European or American journals devoted to commerce and finance."
Ved utbruddet av annen verdenskrig ble det vanskeligere å distribuere Der Ostasiatische Lloyd til andre land, og etterspørselen i Kina etter nyheter fra Tyskland tiltok. Redaktørene for Der Ostasiatische Lloyd startet da Deutsche Zeitung für China for å møte etterspørselen. Walravens sier at den nye avisen var vellykket.
En avis som opprinnelig het Deutsche Shanghai Zeitung tok senere navnet Der Ostasiatische Lloyd - den hadde ingen forbindelse med Der Ostasiatische Lloyd, men var knyttet til nazismen.
Live Larsdatter

Live Larsdatter (Live Lauridsdatter, født 10. august 1575 i Tønsberg, død 9. juli 1698 i København) var en pike som var i huset og virket hos den danske vitenskapskvinnen Sophie Brahe.
Live var en slags kvinnelig farmasøyt, som har forstått seg på medisin, kirurgi og tilberedning av legemidler i samarbeide med Sophie. Hun oppfant en egen salve. På Hven hos Sophies berømte bror Tycho Brahe, deltok hun i de kjemiske arbeidene. 
I sine senere år mottok hun en understøttelse av kongen, og et portrett ble malt av henne på kongens bekostning. Det ble tilvirket i 1691 av Pieter van der Hulst fra Dordrecht, og henger i dag på Frederiksborg slott. Fra et "dåpssertifikat" i øverste venstre hjørne på bildet kan leses Anno 1575, som hvis opplysningen er korrekt, har gjort henne til en meget gammel kvinne.